
РЕПУБЛИКА СРБИЈА

КОМИСИЈА ЗА АКРЕДИТАЦИЈУ И ПРОВЕРУ КВАЛИТЕТА

Број: 612-00-00066/2014-04
23.01.2015. године
Б е о г р а д
	


На основу члана 14. став 1. тачка 7) и члана 16. Закона о високом образовању („Службени гласник РС” број 76/05, 100/07, 97/08, 44/10) и члана 10. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08, 70/11, 101/12-I-25, 101/12-I-26, 13/14), Комисија за акредитацију и проверу квалитета, на седници одржаној 23.01.2015. године, донела је

О Д Л У К У

о акредитацији студијског програма
Утврђује се да МЕГАТРЕНД УНИВЕРЗИТЕТ-ФАКУЛТЕТ ЗА МЕНАЏМЕНТ са седиштем у Парк шума Краљевица бб, ЗАЈЕЧАР, ПИБ: 101334907, Матични број: 17180657,  испуњава прописане стандарде за акредитацију студијског програма ОАС - ЕКОНОМИЈА у оквиру поља друштвено-хуманистичких наука и то за 50 студената у седишту.
О утврђеној акредитацији из става 1. ове одлуке Комисија за акредитацију и проверу квалитета издаје Уверење. 
О б р а з л о ж е њ е
Високошколскa установа МЕГАТРЕНД УНИВЕРЗИТЕТ-ФАКУЛТЕТ ЗА МЕНАЏМЕНТ са седиштем у Парк шума Краљевица бб, ЗАЈЕЧАР, је дана 15.01.2014. године поднела захтев за акредитацију студијског програма ОАС - ЕКОНОМИЈА у оквиру поља друштвено-хуманистичких наука под бројем 612-00-00066/2014-04. 

Уз захтев за акредитацију, достављена је документација, која је прописана чланом 4. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08, 70/11, 101/12-I-25, 101/12-I-26, 13/14).

 На основу чл. 6. и 7. Правилника о стандардима и поступку за акредитацију високошколских установа и студијских програма, Комисија за акредитацију и проверу квалитета, образовала је поткомисију ради утврђивања чињеница од значаја за доношење одлуке о захтеву за акредитацију и одредила рецензенте.

Извештај рецензената, о извршеној анализи достављене документације са оценом, извештај поткомисије, који садржи и оцену, сачињен након спроведеног непосредног увида у рад високошколске установе МЕГАТРЕНД УНИВЕРЗИТЕТ-ФАКУЛТЕТ ЗА МЕНАЏМЕНТ и предлог одлуке, достављени су Комисији за акредитацију и проверу квалитета.
Програм има дефинисане готово све задате елементе. Нису предвиђени услови за полагање појединих предмета, начин избора предмета из других студијских програма нити услови за прелазак са других сродних студијских програма. Одређену забуну уноси чињеница да се у објашњењу може наћи позивање на студије менаџмента, иако је реч о студијском програму из економије. Студијски програм је конципиран на 240 ЕСПБ распоређених на четири године студија.

Сврха студијског програма Економија је углавном  јасно и недвосмислено формулисана и у складу је са основним задацима и циљевима високошколске установе.

Циљеви студијског програма Економија су углавном  јасно дефинисани.  У складу су са основним задацима  и циљевима високошколске установе на којој програм треба да се изводи.  Уључују елементарно стицање компетенција и вештина. Није достављена публикација установе.

Циљ овог студијског програма је образовање економиста за рад на различитим нивоима државне и пословне управе. Циљ студијског програма је исказан екстензивно и уз доста текста који се понавља. Циљеви су исказани амбициозније него што то предвиђени програм омогућује (знања у области истраживања и сл.). Циљеви су компатибилни са циљевима институције која се бави образовањем у сродним областима пословне економије и међународне политике.

Високошколска установа је  навела компетенције које стичу студенти савладавањем програма, при чему није посебно навела (раздвојила) опште и предметно-специфичне компетенције. Савладавањем програма студенти углавном  стичу способности на елементарном нивоу.  У материјалу за акредитацију установе приложили су Додатак дипломи у форми која је прописана.

Структура курикулума обухвата распоред предмета по семестрима, фонд часова и ЕСПБ бодове. Табеларно је приказан распоред предмета по семестрима, фонд часова и број бодова по предметима. У опису предмета су поштовани формални елементи. Исходи и циљеви неких предмета су недовиољно јасни, а садржаји су неуједначеног квалитета. Велика је сличност са курикулумом ОАС Бизнис и менаџмент, па треба размислити о јаснијем профилисању Економије (нпр предмети макроекономија, микроекономија, јавне финансијеи сл.)

Студијски програм, иако пријављен као Економија, личи на студије пословне економије и менаџмента. Програм не покрива нека битна подручја образовања економисте као што су: макроекономија, микроекономија, јавне финансије. Иако је најављено у циљевима образовања на овом програму стицање бихевиоралних знања, нема обавезних предмета који објашњавају методологију из ове области, осим једног изборног предмета.

Иако није експлицитно изражено, програм је у суштини компатибилан са студијама менаџмента и другим студијским програмима (стратешких студија) на овом универзитету.  Пријава је, у делу који се односи на Стандард 6, непрецизна и позива се на усаглашеност студијског програма за менаџмент уместо за економију.

Програм је, према поднетој пријави, усаглашен и са три европска програма. Међутим, студијски програм Економије на универзитету у Мадриду има много више економских предмета, посебно у области макроекономије, економије јавног сектора, и сл. него пријављени студијски програм. Атински универзитет такође, има много више економских предмета укључујући двосеместрални Увод у економију (6+6 ЕСПБ), макроекономију и микроекономију, Математику за економисте 1 и 2, Принципе рачуноводства, Економску географију, ... што  не садржи пријављени програм. Студије економије у Литванији обухватају макроекономију, микроекономију, историју економских теорија и историју европске економије, ... Сваки од ових програма, предложених од самог подносиоца пријаве садржи битне елементе које пријављени студијски програм не садржи, па је нејасан мотив навођења ових страних програма у пријави.

Факултет за менаџмент Зајечар планира да на овај студијски програм упише 50 студената, а у складу са друштвеним потребама и својим ресурсимана.
Високошколска установа планира да упис врши на основу успеха у претходном школовању  и провере њихових склоности и способности. Процедура уписа је у потпуности регулисана. 

Пријемни испит носи максимално 60 од 100 могућих бодова, уз услов за упис од минимално 30 бодова, збирно, на основу претходно оствареног успеха и успеха на пријемном испиту.

Полагањем испита студенти стичу одређени број ЕСПБ бодова. 

Број ЕСПБ бодова утврђен је за сваки предмет према оптерећењу студената и према јединственој методологији.

Успешност студената у савлађивању одређеног предмета планира да се континуирано прати током наставе и изражава се  поенима. Предвиђено је да студент стиче поене на предмету кроз рад у настави, испуњавањем предиспитних обавеза и полагањем испита при чему је минималан број поена које студент може да стекне испуњавањем предиспитних обавеза током наставе 30 а максимални 70.

Сваки предмет из студијског програма  има јасан и објављен начин стицања поена: број поена које студент стиче по основу сваке појединачне врсте активности током наставе или извршавањем предиспитне обавезе и полагањем завршног испита.

Укупан број наставника  је 19 и довољан је да покрије укупан број часова наставе на студијским програмима које установа реализује ,тако да наставник остварује просечно 180 часова активне наставе (предавања,  консултације, вежбе, практичан рад и теренски рад) годишње, односно 6 часова недељно а да при томе ангажовање по појединачном наставнику није веће од 12 часова активне наставе недељно. Просечно оптерећење наставника је прихватљиво.

Факултет за менаџмент Зајечар је испунио захтев да 70% часова, од активне наставе коју држе наставници, држе наставници  са пуним радним временом. 17 од 19 наставника ради са пуним радним временом.

За извођење наставе обезбеђен је простор од 1.714,73м2 у згради "Парк шума Краљевица" и 230 м2 у згради на локацији "Драгослава Срејовића 4а" (укупно 1944,73). Пријављен је укупан број од 590 студената на свим програмима, што значи да по једном студенту универзитет располаже са 3,29 м2 простора, колико је довољно за сменски рад. Пошто нема увида  распоред часова, остаје да се овај аспект додатно провери.

Структура простора је адекватна за рад високошколске установе у области економије. У структури простора се налазе: 2 амфитеатра (144 и 196 места), 4 слушаонице са 215 места укупно, компјутерска лабораторија (20) и библиотечка читаоница (32).

За наставнике је обезбеђено 17 кабинета (на 32 наставника). Додатно, постоји кабинет декана факултета. У оваквим условима постоји елементарни простор за рад наставног особља. 

Установа располаже са  74 деск топ рачунара и 5 лап топ рачунара. Такође, установа има 24 штампача, као и 12 пројектора. Оваква структура опреме омогућује савремено организовање наставе. Опрема је умрежена, а понуђен је и бежични интернет.

Библиотека располаже са 3670 библиотечких јединица, од којих је 815 уџбеника и 2474  наслова стручне литературе. Пријава за акредитацију садржи списак од 213 јединица означених као релевантне за овај студијски програм. Највећим делом, реч је о литератури на српском или хрватском језику, махом уџбеницима из различитих периода наше историје.

Од 34 предмета, 13 предмета је покривено уџбеницима предавача а остали предмети уџбеницима других аутора. За језике се користе уџбеници страних аутора.

Установа је 15.01.2007.године донела Политику квалитета као општи документ којим се изражава спремност универзитета да редовно одржава ниво квалитета на нивоу водећих високошколских установа. Установа има формиране комисије за контролу квалитета, обезбеђење квалитета, за развој и акредитацију, за самовредновање и оцену квалитета установе и програма, за контролу квалитета ОАС, за контролу квалитета ОСС, за контролу квалитета МАС, за контролу квалитета специјалистичких студија и за контролу квалитета докторских студија (чл.68-75 Статута). Чланом 67 је предвиђено да се на три године спроводи самовредновање и да се у овај поступак укључе студенти. Донет је и посебан правилник о уџбеницима.

У извештају о самовредновању из 2013. године, као чланови комисије која је спровела поступак, наводе се имена два студента. Поступак самовредновања је базиран на SWOT анализи коју су спровели сами чланови комисије, без анкетирања студената.

Нема студија на даљину на овом студијском програму.
Основни квантитативни подаци о студијском програму су:
1. Назив дипломе: дипломирани економиста 
2. Трајање програма= 4 године (осам семестара) 
3. Број ЕСПБ бодова=240 
4. Број студената који се уписује на прву годину= 50 
5. Проценти предмета по категоријама  за ОАС и ОСС програме  (АО=13.62%, ТМ=18.64%, НС=37.99% и СA=29.75%),   
6. Проценат изборности на програму= 20.00 / 27.08%  
7. Број наставника на студијском програму= 27 
8. Број наставника са пуним радним временом = 26
9. Број сарадника на студијском програму= 13
10. Број сарадника са пуним радним временом=13  
11. Просечно оптерећење наставника на програму= 3,46
12. Просечно оптерећење наставника на установи=5.86  
13. Просечно оптерећење сарадника на програму=6,28
14. Просечно оптерећење сарадника на установи=8.72  
15. Проценат наставе на програму коју држе наставници са пуним радним временом= 93.16 
16. Број библиотечких јединица релевантних за студијски програм =  189 
17. Минимални број квадрата бруто простора у установи=1180м2 
18. Простор за извођење наставена програму=481,01 м2
19. Бруто простор у установи=1714,73+230,00 м2  
20. Просечан бруто простор по студенту= 1945 / 590
Kомисија за акредитацију и проверу квалитета, утврдила је да високошколска установа  DOCVARIABLE ConvertString(UstanovaNaziv,1,5) \* MERGEFORMAT МЕГАТРЕНД УНИВЕРЗИТЕТ-ФАКУЛТЕТ ЗА МЕНАЏМЕНТ  за студијски програм ОАС - ЕКОНОМИЈА  у оквиру поља друштвено-хуманистичких наука испуњава стандард у погледу квалитета студијског програма прописане Правилником о стандардима и поступку за акредитацију високошколских установа и студијских програма.
Имајући у виду да је  високошколска установа испунила стандарде за акредитацију студијског програма  прописане Правилником о стандардима и поступку за акредитацију високошколских установа и студијских програма, одлучено је  као у диспозитиву.
Упутство о правном средству: Против ове одлуке може се изјавити жалба Националном савету за високо образовање у року од 30 дана од дана пријема.

РЕПУБЛИКА СРБИЈА

КОМИСИЈА ЗА АКРЕДИТАЦИЈУ И 

ПРОВЕРУ КВАЛИТЕТА

У В Е Р Е Њ Е
О АКРЕДИТАЦИЈИ студијског програма
МЕГАТРЕНД УНИВЕРЗИТЕТ-ФАКУЛТЕТ ЗА МЕНАЏМЕНТ са седиштем у Парк шума Краљевица бб, ЗАЈЕЧАР, ПИБ: 101334907, Матични број: 17180657, испуниo је стандарде  прописане Правилником о стандардима и поступку за акредитацију високошколских установа и студијских програма („Службени гласник РС“ број 106/06, 112/08, 70/11, 101/12-I-25, 101/12-I-26, 13/14), за акредитацију студијског програма  ОАС - ЕКОНОМИЈА у оквиру поља друштвено-хуманистичких наука и то за 50 студената у седишту. 
Ово уверење издаје се на основу члана 16. став 5. тачка 1) Закона о високом образовању („Службени гласник РС“ број 76/05, 100/07, 97/08, 44/10).

